‘આગ….આગ….’ની બુમો ચારે તરફથી સંભળાય છે. સૂરજ નોવેલમાંથી મોં બહાર કાઢી જુએ છે તો આજુબાજુની ફેક્ટરીઓના કામદારો જયંતભાઈની ફેક્ટરી બાજુ દોડતા દેખાય છે. ખબર પડે છે કે તેમની ફેક્ટરીમાં આગ લાગી છે અને અંદર 5 થી 7 કામદારો ફસાયા છે. મોટા મોટા લાહ્યબંબા અને ફાયરબ્રિગેડની ગાડીઓ બહાર સુધી આવી ગઈ છે. જયંતભાઈની ફેકટરી પાછળના ભાગમાં હોવાથી ત્યાં સુધી પાણીના બંબાઓ જઈ શકે તેમ નથી. રસ્તો ઘણો જ સાંકડો છે. સૂરજ પોતાની જગ્યાએથી સહેજ પણ ખસતો નથી ઉલ્ટું મનોમન ખુશ થાય છે. એને થાય છે ચાલો સારું થયું. ભગવાન આવા લોકોને બદલો આવો જ આપે છે. પણ ત્યાં જ તે રાજેન્દ્રભાઈને જુએ છે. ગાડીઓ ઝડપથી જયંતભાઈની ફેક્ટરી સુધી પહોંચી શકે તે માટે તે પોતાની ફેક્ટરીની આગળની અને પાછળની બન્ને દિવાલ પોતાના જ કામદારો જોડે તોડાવતા હતા. સૂરજે જોયું કે રાજેન્દ્રભાઈની અનુમતિ અને પ્રયાસોથી દિવાલો તૂટી અને પોતાની કંપનીના આગળના સરસ મઝાના બગીચાને અસ્તવ્યસ્ત કરી ફાયબ્રિગેડની ગાડીઓ દોડી રહી છે. અને લગભગ આગ બુઝાઈ જવા આવી છે અને કામદારોને બચાવી લેવામાં આવ્યા છે. એક ખૂણામાં શૂન્યમનસ્ક ઊભેલા જયંતભાઈની પાસે રાજેન્દ્રભાઈ પહોંચી ખભે હાથ મૂકે છે.